tartuNLP/wikipedia-smugri-20251201 huggingface dataset:
Yleisurheilun alle 20-vuotiaiden Euroopan-mestaruuskilpailut 2023

Vuoden 2023 yleisurheilun alle 20-vuotiaiden Euroopan-mestaruuskilpailut käytiin 7.–10. heinäkuuta Givat Ramin stadionilla Jerusalemissa Israelissa. Alun perin kisat oli tarkoitus järjestää Romanian Cluj-Napocassa, mutta kilpailupaikkaa ei hyväksytty lopulta kisajärjestäjäksi, minkä vuoksi kisat siirrettiin Jerusalemiin.
Mitalistit.
Käytetyt lyhenteet:
Knoppi!

Knoppi! on tietokilpailija Magnus Malin kirjoittama tietokilpailukirja. Nemo julkaisi kirjan heinäkuussa 2023. "Knoppi" sisältää 2 000 tietokilpailukysymystä 200 eri aihealueesta. Se on Malin kuudes tietokilpailukirja.
Herman Charles Bosman

Herman Charles Bosman (5. helmikuuta 1905 – 14. lokakuuta 1951) oli eteläafrikkalainen kirjailija, joka on tunnettu afrikkalaista maaseutuelämää kuvaavista novelleista.
Bosman suoritti kasvatustieteen tutkinnon Witwatersrandin yliopistossa Johannesburgissa. Hänen opettajanuransa päättyi lopulta nopeasti, kun hänet tuomittiin kuolemaan veljensä ampumisesta. Tuomio muutettiin myöhemmin 10 vuodeksi, josta Bosman istui vain neljä. Hän kirjoitti ensimmäiset tarinansa vankilassa ja myöhemmin hän kirjoittikin "Cold Stone Jug" -kokoelman erilaisia sardonisia vankilapilapiirroksia. Bosman kirjoitti erityisesti runokirjoja, mutta myös kaksi romaania "Jacaranda in the Night" ja "Willemsdorp".
Deon Meyer

Deon Meyer (s. 4. heinäkuuta 1958) on eteläafrikkalainen kirjailija, joka kirjoittaa afrikaansiksi jännityskirjoja. Hänen teoksiansa on käännetty yli 20 kielelle.
Meyer opiskeli Englannin kirjallisuutta ja historiaa, minkä lisäksi hän työskenteli mainos- ja viestintätoimistoissa. Hänellä oli myös oma yritys, joka edusti muun muuassa BMW:n moottoripyörien maahantuojaa.
Bojnicen kansallinen eläintarha

Bojnicen kansallinen eläintarha () on Bojnicessa Slovakiassa sijaitseva eläintarha.
Bojnicen eläintarha perustettiin 1. tammikuuta 1955 ja avattiin yleisölle 1. huhtikuuta samana vuonna. Se on siten Slovakian vanhin eläintarha. Kilpailun sen ensimmäisen johtajan asemasta voitti vuonna 1955 Gustáv Cmarko. Vuodesta 1998 eläintarha on toiminut Slovakian ympäristöministeriön alaisuudessa. 15. heinäkuuta 2008 Bojnicen eläintarha vastaanotti historiansa 20 000 000. vierailijan. 1. heinäkuuta 2017 eläintarha sai kansallisen aseman. Siitä lähtien siitä on käytetty nimeä Bojnicen kansallinen eläintarha. Bojnicen kansallinen eläintarha on maan ainoa valtiollinen eläintarha.
Vuonna 2023 Bojnicen kansallisen eläintarhan pinta-ala oli 41 hehtaaria, josta yli puolet kuului näyttelyalueeseen. Bojnicen kansallinen eläintarha kuuluu World Association of Zoos and Aquariumsiin ja European Association of Zoos and Aquariumsiin. Vuonna 2023 eläintarhassa oli yli 2 700 eläinyksilöä, jotka edustivat kaikkiaan yli 360 eri eläinlajia. Tämä tekee Bojnicen kansallisesta eläintarhasta Slovakian kokoelmaltaan suurimman eläintarhan. Useimmat edustetut lajit eivät kuuluneet minkään muun slovakialaisen eläintarhan kokoelmiin.
Pontgibaud

Pontgibaud on kunta Ranskassa Puy-de-Dômen departementissa Auvergne-Rhône-Alpesin alueella. Se sijaitsee Sioulejoen varrella, noin 23 kilometriä Clermont-Ferrandin kaupungista länteen.
Kunnan nähtävyys on linna Château-Dauphin. Alkuperäisen linnan rakennutti Robert I Dauphin. Nykyisen muotonsa linna sai 1400-luvulla. Linna on ollut 1700-luvulta saakka de Germinyn suvun omistuksessa. Ranskan suuren vallankumouksen aikana linna kansallistettiin ja se kärsi suuria tuhoja. 1800-luvun lopulla suku sai linnan takaisin, ja Pontgibaudin kreivi César III kunnosti linnan. Suvun nykyiset omistajat pitävät linnan ja sen puutarhan avoinna vierailijoille. Lisäksi linnassa on hopeakaivosmuseo.
Poprad-Tatrun rautatieasema

Poprad-Tatrun rautatieasema () on rautatieasema Slovakian pohjoisosassa Popradin kaupungissa. Asema kuuluu osana Slovakian tasavallan rautateiden (ŽSR) yhteensä 292:n rautatieaseman (2022) palveluverkostoon.
Poprad on risteysasemapaikkakunta, joka sijaitsee Košice–Žilina -radan (180) varrella. Sieltä johtaa ratayhteys (185) myös koilliseen kohti Plavečin asemaa, josta alkaa edelleen Puolan rajan ylittävä rataosuus. Lisäksi varsinaisen ratapihan ylittävältä poikittaiselta sillalta johtaa pohjoiseen Tatravuorille kapearaiteinen sähköratayhteys (linja 183, raitiotie). 
Poprad-Tatrun linja-autoasema sijaitsee runsas 100 metriä rautatieasemalta länsilounaaseen.
&lt;br clear=left&gt;
Archie Madekwe

Archie Uchena Madekwe (s. 10. helmikuuta 1995 Lambeth, Lontoo) on brittiläinen näyttelijä. Parhaiten hänet tunnetaan kauhuelokuvasta Midsommar – loputon yö (2019) ja elämäkerrallisesta urheiluelokuvasta Gran Turismo (2023), jossa hän näyttelee brittiläistä moottoriurheilijaa Jann Mardenboroughia. Hänen serkkunsa Ashley Madekwe on myös näyttelijä.
Modra

Modra on kaupunki Bratislavan alueella Slovakiassa.
Vanhin luotettava kirjallinen maininta Modrasta kertoo siitä kylänä Béla IV:n asiakirjoissa vuodelta 1256. Erillinen kaupunki siitä tuli vuonna 1361. Modra sai kuninkaallisen vapaakaupungin oikeudet Rudolf II:lta vuonna 1607. Vuonna 1991 Modran historiallinen keskusta julistettiin monumenttialueeksi. 31. joulukuuta 2021 kaupungin asukasluku oli 9 349 ja pinta-ala 49,62 km².
Rakennukset.
Modrassa sijaitsee Bratislavan Comenius-yliopiston osana toimiva Modran observatorio. Kaupungissa toimiva Ľudovít Štúr -museo sijaitsee Modran keskustassa talossa, jossa Ľudovít Štúr vietti paljon aikaansa vuodesta 1851 ja kuoli vuonna 1856.
Modran vanhin uskonnollinen rakennus on 1200-luvulla rakennettu katolinen Pyhän Johannes Kastajan kirkko. Se sijaitsee kaupungin kaakkoisosassa ja edustaa tyyliltään varhaisgotiikkaa. Modran keskusaukion näkymää hallitsee vuosina 1873–1876 rakennettu Pyhän Tapanin kirkko. Modrassa sijaitsevat myös vuonna 1866 rakennettu Saksalainen protestanttikirkko sekä vuonna 1883 rakennettu, vuosina 1925 ja 1952 kunnostettu protestanttien Modra–Kráľován kirkko. Modrassa on Zelený les -muistomerkki, jonka äärellä usein pidetään konsertteja, näyttelyitä ja muistotapahtumia. Muistomerkki sijaitsee paikalla, jossa vuoteen 1941 olivat holokaustissa useimpien perheenjäsentensä kanssa murhatun Jakub Grünwaldin asunto ja kauppa.
Gáidaros (Aígina)

Gáidaros () on pieni Kreikan saari, joka kuuluu Argo-Saronisiin saariin ja tarkemmin Lagoúses-saariin, ja sijaitsee Saroninlahdessa Aíginan saaren pohjoispuolella lounaaseen Lagoúsan saaresta. Saaren pinta-ala on noin 0,003 neliökilometriä ja se on asumaton. Hallinnollisesti Gáidaros kuuluu Aíginan kuntaan, Saarten alueyksikköön ja Attikan alueeseen.
Kordeliáris

Kordeliáris () on pieni Kreikan saari, joka kuuluu Argo-Saronisiin saariin ja tarkemmin Lagoúses-saariin, ja sijaitsee Saroninlahdessa Aíginan saaren pohjoispuolella länteen Makrónisoksen saaresta. Saaren pinta-ala on noin 0,001 neliökilometriä ja se on asumaton. Hallinnollisesti Kordeliáris kuuluu Aíginan kuntaan, Saarten alueyksikköön ja Attikan alueeseen.
The Backrooms

The Backrooms () on creepypasta, joka sai alkunsa vuonna 2019 4chan-kuvafoorumilta levinneen kuvan myötä. Käsite viittaa kuvitteellisiin tyhjiin toimistomaisiin tiloihin, joihin voi väitetysti tahtomattaan päätyä ja jotka on jaettu eri tasoihin. Jokainen näistä tasoista sisältää omanlaisiaan petoja, hirviöitä tai muita olentoja.
Historia.
Toukokuussa 2019 4chan-kuvafoorumilla järjestettiin viestiketju, jossa osallistujia toivottiin lisäämään ketjuun ärsyttäviä tai omituisia kuvia. Eräs näistä kuvista oli keltainen huone jossa oli loistelamput. Kuva sai nopeasti suosiota ensin viestiketjun osallistujien keskuudessa, mutta myöhemmin se levisi laajemmalle internetiin. Kuvaa levitettiin sanomalla sen olevan peräisin takahuoneista, eli tilasta, jonne voi päästä "noclippaamalla" eli poistumalla todellisuudesta.
Toukokuussa 2024 selvisi, että alkuperäinen kuva otettiin vuonna 2002 kaupassa, joka sijaitsee Oshkoshin kaupungissa Wisconsinin osavaltiossa Yhdysvalloissa.
Populaarikulttuurissa.
Yksi merkittävimmistä takahuoneista tehty videosarja on Kane Parsonsin toteuttama Youtubessa julkaisema Backrooms. Kanavan videoita lokakuuhun 2024 mennessä katsottu yli 249 miljoonaa kertaa. Parsonsin on tarkoitus ohjata Backrooms-aiheinen elokuva tuotantoyhtiö A24:lle. Elokuvan ensi-illan piti alun perin olla vuonna 2024, mutta se viivästyi elokuva-alan lakkojen vuoksi. Elokuva kuvattiin kesällä 2025, ja se on tarkoitus julkaista vuonna 2026. 
Takahuoneista on tehty myös useita videopelejä, joihin kuuluvat esimerkiksi "The Backrooms Simulator" (2019) ja "Enter the Backrooms" (2021). Sitä on käytetty myös "Roblox"-pelin kokemusten (pelimaailmojen) aiheena.
"Severance"-televisiosarjan luoja Dan Erickson on maininnut Backroomsin erääksi inspiraation lähteeksi sarjalle. 
James Leyland Kirbyn albumin, Everywhere at the End of Time, musiikkia kuullaan usein Backroomsia käsittelevissä videoissa.
Lagoúses

Lagoúses (, myös "Laoúses", Λαούσες) on pienten Kreikan saarten ryhmä, joka kuuluu Argo-Saronisiin saariin ja jonka saaret sijaitsevat Saroninlahdessa Aíginan saaren pohjoispuolella. Saaret ovat asumattomia. Hallinnollisesti Lagoúses-saaret kuuluvat Aíginan kuntaan, Saarten alueyksikköön ja Attikan alueeseen.
Saaret.
Saariryhmän saaret ovat:
Zack Hayes

Zackary Hayes (s. 24. huhtikuuta 1999 Calgary, Alberta, Kanada) on kanadalainen jääkiekkopuolustaja, joka pelaa AHL-joukkue Laval Rocketissa. Hän on pelannut urallaan aiemmin myös kolme NHL-ottelua Vegas Golden Knightsissa kaudella 2021–2022.
Ura.
Juniorivuodet.
Hayesin kasvattajaseura on Simons Valley MHA. Hän pelasi juniorivuotensa lähes kokonaan kotikaupungissaan Calgaryn Albertassa. Prince Albert Raiders varasi Hayesin 184. pelaajana WHL:n varaustilaisuudessa 2014. Hän pelasi kaksi seuraavaa kautta AMHL-juniorisarjaa Calgary Northstarsissa. Kaudella 2015–2016 hän pelasi myös kaksi ottelua AJHL-junioriliigan Canmore Eaglesissa, mutta Hayes debytoi myös Raidersin WHL-joukkueessa, jossa hän pelasi yhden runkosarjaottelun. Varsinaisella tulokaskaudellaan 2016–2017 Hayes pelasi siellä 72 runkosarjaottelua tehopistein 2+10=12. Kaudella 2018–2019 hän nousi Raidersin varakapteeniksi. Hayes voitti kauden päätteeksi WHL:n mestaruuden, Ed Chynoweth Cupin.
Syksyllä 2019 Hayes osallistui Anaheim Ducksin harjoitusleirille. Syyskuussa hän liittyi AHL-joukkue San Diego Gullsin harjoitusleirille, kunnes lokakuussa Hayes palasi kaudeksi 2019–2020 Prince Albert Raidersin WHL-joukkueeseen. Hän nousi joukkueen kapteeniksi. Hayes jakoi joukkueen sisäisen tehotilaston voiton Aljaksei Protasin kanssa lukemalla +37.
Ammattilaisura.
Huhtikuussa 2020 Hayes teki vuoden mittaisen AHL-sopimuksen Henderson Silver Knightsin kanssa. Hän pelasi koronaviruspandemian lyhentämällä kaudella 35 runkosarjaottelua tehopistein 2+5=7 ja viisi playoff-ottelua tehden yhden syöttöpisteen. Hayesilla oli runkosarjassa joukkueen paras teholukema (+18).
Maaliskuussa 2021 Hayes teki kolmivuotisen NHL-tulokassopimuksen Vegas Golden Knightsin kanssa. Hän pelasi kauden 2021–2022 suurimmaksi osaksi Henderson Silver Knightsin AHL-joukkueessa, mutta Hayes debytoi myös NHL:ssä, jossa hän pelasi kolme runkosarjaottelua ilman tehopisteitä. Hayes teki NHL-debyyttinsä 21. maaliskuuta 2022 vieraissa Minnesota Wildia vastaan. Hän sai ottelussa jääaikaa 9.22 minuuttia ja Hayesille merkittiin teholukema –1. Kaudella 2021–2022, marraskuussa 2022 Golden Knights kauppasi hänet Carolina Hurricanesiin myöhemmin päätettävää korvausta vastaan. Hayes jatkoi kauttaan farmijoukkue Chicago Wolvesissa, kunnes AHL:n siirtotakarajalla maaliskuussa 2023 Hurricanes kauppasi hänet New Jersey Devilsiin vaihdossa hyökkääjä Jack Duganiin. Koska pelaajakauppa tapahtui NHL:n siirtotakarajan jälkeen, Hayesilla oli oikeus pelata ainoastaan AHL-joukkue Utica Cometsissa, jossa hän pelasi kauden loppuun.
Syyskuussa 2023 Hayes siirtyi loppukauden 2023–2024 kattavalla sopimuksella sopimuksella SM-liigajoukkue Vaasan Sportiin. Seuran urheilutoimenjohtaja Herkko Kosken mukaan seuralla tuli tarve jämäkälle puolustajalle, kun Valtteri Hietanen loukkaantui. Hayes voitti lopulta koko SM-liigan jäähypörssin 119 minuutillaan.
Heinäkuussa 2024 Hayes teki vuoden mittaisen ja kaksisuuntaisen AHL-sopimuksen Laval Rocketin kanssa.
Handel og Kontor

Handel og Kontor (lyh. HK) on norjalainen vuonna 1908 perustettu ammattiliitto, jonka jäseniä ovat muun muassa toimisto- ja asiakaspalvelutyöntekijät sekä teollisuuden toimihenkilöt. Noin 78 000 jäsenellään HK on Landsorganisasjonenin kolmanneksi suurin jäsenjärjestö. Liiton puheenjohtajana toimii Christopher Beckham.
Eugen Suchoň

Eugen Suchoň (25. syyskuuta 1908 Pezinok – 5. elokuuta 1993 Bratislava) oli slovakialainen säveltäjä.
Suchoň opiskeli vuoteen 1931 saakka Bratislavassa pianonsoittoa ja sävellystä Frico Kafendan sekä orkesterinjohtoa Josef Vincourekin johdolla. Vuosina 1931–1933 hän täydensi sävellysopintojaan Prahan konservatoriossa opettajanaan Vítězslav Novák. Sittemmin Suchoň opetti ja luennoi Bratislavan eri oppilaitoksissa, kuten vuoteen 1974 Bratislavan Comenius-yliopistossa.
Varhaisissa sävellyksissään Suchoň hyödynsi myöhäisromantiikalle tyypillistä kromaattisuutta ja myöhäisellä urallaan hän käytti kaksitoistasäveljärjestelmään. Välillä hän sävelsi modaalisempaa musiikkia, johon vaikuttivat slovakialaiset kansanlaulut. Paikoin Suchoň omaksui myöhempien kansanmusiikkiperinteiden piirteiden ohella jopa muinaisslaavilaisia vaikutteita. Hänen tuotantoonsa kuuluu orkesterimusiikkia, yksinlauluja, kuoroteoksia, kamarimusiikkia ja oopperoita, kuten "Svätopluk". Vuonna 1950 Suchoň sävelsi musiikin Miroslav Cikánin ohjaamaan elokuvaan "Boj sa skončí zajtra".
Eikka Eronen

Eikka Eronen (s. 25. joulukuuta 2009) on suomalainen lapsinäyttelijä. Hän tuli tunnetuksi nuoren Matti Nykäsen roolista "Elämä on laiffii" -musiikkinäytelmässä kesällä 2021.
Ura.
Eronen aloitti teatteriuransa lastenteatterista Pieksämäellä. Hän esitti roolinsa nuorta Matti Nykästä vuonna 2021. Sen jälkeen hän on esiintynyt muun muassa Dannyn ja Reijo Taipaleen lapsirooleissa.
Hän esiintyi useammassa jaksossa Suomen huutokauppakeisarin 16. tuotantokaudella esittäen Markun apupoikaa. 
Eronen on myös laulanut "Seilaan"-nimisen singlen. Se julkaistiin syksyllä 2023. Pian sen jälkeen hän julkaisi jatkumona toisen singlen "Avaa sydämesi mulle""." Vuoden 2023 joulukuussa Eronen julkaisi kolmannen singlensä, "Pariiseja""."
Frico Kafenda

Frico Kafenda (2. marraskuuta 1883 Mošovce – 3. syyskuuta 1963 Bratislava) oli slovakialainen säveltäjä, pianisti, kapellimestari ja musiikkipedagogi.
Kafenda opiskeli vuosina 1901–1905 Leipzigin konservatoriossa pianonsoittoa Robert Teichmüllerin ja orkesterinjohtoa Arthur Nikischin johdolla. Hänen sävellysopettajiaan siellä olivat Salomon Jadassohn, E. Paul, Stephan Krehl ja Heinrich Zöllner. Samanaikaisesti Kafenda osallistui Leipzigin yliopiston musiikkitieteen luennoille, joita pitivät Hermann Kretzschmar ja Hugo Riemann. Vuosina 1906–1915 Kafenda työskenteli operetti- ja oopperakapellimestarina pienissä teattereissa Saksan eri kaupungeissa. Vuosina 1908–1909 hän opetti oopperakoulussa Berliinissä, ja vuosina 1913–1915 hän piti omaa kouluaan korrepetiittoreille Dresdenissä. Vuosina 1915–1918 Kafenda oli venäläisten sotavankina Itävallan sotilaana.
Kafenda toimi vuodesta 1920 Bratislava-trion pianistina. Hän opetti vuodesta 1920 Bratislavan konservatoriossa ja toimi vuosina 1922–1949 sen johtajana. Vuosina 1949–1953 hän opetti Bratislavan esittävien taiteiden akatemiassa. Kafendan luetteloituun sävellystuotantoon kuuluu teoksia 1890-luvulta 1960-luvulle. Teosten joukossa on pianomusiikkia, yksinlauluja, kuoroteoksia, orkesterisävellyksiä sekä kamarimusiikkiteoksia, kuten viulusonaatti, sellosonaatti ja jousikvartetto. Kafenda pääsi vuonna 2019 postuumisti slovakialaisen esitysoikeusjärjestö SOZA:n Kultaiseen kirjaan.
Violet McGraw

Violet Elizabeth McGraw (s. 22. huhtikuuta 2011 Kalifornia) on yhdysvaltalainen lapsinäyttelijä. McGraw aloitti näyttelemisen viiden vuoden iässä ja hänen debyyttiroolinsa oli vuoden 2017 televisiosarjassa "Reckless Juliets". Hänet tunnetaan myös roolistaan Cadyna vuoden 2022 kauhuelokuvasta "M3GAN".
Aliisa Syrjä

Aliisa Syrjä (s. 1999 Tampere) on suomalainen laulaja-lauluntekijä.
Syrjä solmi levytyssopimuksen levy-yhtiö Warner Music Finlandin kanssa kesäkuussa 2022. Yhtiö julkaisi hänen ensimmäisen singlensä ”Tää tunne” lokakuun lopussa 2022. Kappale nousi Suomen radiolistalla parhaimmillaan 18. sijalle tammikuun toisella viikolla 2023. Vuoden 2023 aikana Syrjä julkaisi kolme muuta singleä esikoisalbumiltaan "Höyheniä ja saaria", joka julkaistiin lokakuussa 2023.
Syrjän lapsuudenkaupunki Ylöjärvi palkitsi hänet helmikuussa 2020 vuoden 2019 kulttuuripalkinnolla.
Yksityiselämä.
Syrjä on valmistunut lauluntekijäksi Helsingin Pop &amp; Jazz Konservatorion kaksivuotiselta laulaja-lauluntekijä-linjalta. Aiemmin hän on opiskellut vuoden ajan espanjaa Helsingin yliopistossa. Ylioppilaaksi Syrjä on kirjoittanut Tampereen yhteiskoulun lukiosta.
Syrjän toinen jalka on syntymästä saakka ollut lyhyempi kuin toinen, joten hän käyttää jalkaproteesia.
Syrjän isoisä on kirjailija Juhani Syrjä.
Dagfinn Grønoset

Dagfinn Grønoset (4. huhtikuuta 1920 Trysil – 28. tammikuuta 2008) oli norjalainen toimittaja ja kirjailija. Hänen romaaninsa kertoivat Norjan syrjäseutujen asukkaiden elämästä. Tunnetuin teoksista, "Erämaatalon Anna" ("Anna i ødemarka") vuodelta 1972, on käännetty seitsemälletoista kielelle.
Dagfinn

Dagfinn on muinaispohjoismaista alkuperää oleva miehen etunimi. Se on käytössä erityisesti Norjassa, jossa sen nimipäivää vietetään 2. tammikuuta. Vuosina 1900–2017 nimi oli maassa käytössä ensimmäisenä tai ainoana etunimenä noin 4 100 henkilöllä.
Shūhei Yoshida

Shūhei Yoshida () on japanilainen liikemies, joka on toiminut videopelien tuottajana ja kehittäjänä. Hän on toiminut Sony Interactive Entertainmentin (SIE) johdossa vuosina 2008-2019. Hän on saanut työstään tunnustuksena Bafta Fellowship -tunnustuksen.
Yoshida aloitti työskentelyn Sonylle huhtikuussa 1986, ja liittyi Ken Kutaragin ryhmään helmikuussa 1993 alkuperäisen PlayStationin kehitykseen. Hän on toiminut tuottajana useille tunnetuille peleille.
Yoshida on usein mukana pelin elinkaaren aikana alusta lähtien: ajatuksesta prototyyppiin ja julkaisuun asti. Hän on myös puhunut vaikeudesta ja kalleudeusta kehittää pelejä ja kertonut, että monet pelit perutaan jotta kehittäjä ei jää jumiin kun idea ei toimi. Monet ideat epäonnistuvat ja yhtiö tekee paljon testausta ja prototyyppejä. Yoshidan mukaan Thatgamecompanyn vuoden 2012 peli "Journey" vaikutti eniten hänen uraansa ja on yksi hänen suosikeistaan. Mark Cernyn mukaan Yoshida vaikutti siihen, että hän sai pääsyn PlayStationin kehityspakettiin työskennellessään Crystal Dynamicsille vaikka se oli vastoin silloisia sääntöjä. Myöhemmin Yoshida oli vaikuttamassa, että Cerny otettiin mukaan PlayStation 4:n kehitykseen.
Marraskuussa 2024 ilmoitettiin, että Yoshida lähtee Sonylta tammikuussa 2025. Yoshida oli Sonylla yli 30 vuotta ja vuosina 2008–2019 hän tuli tunnetuksi PlayStation Worldwide Studiosin johdossa.
Gunnel Stenbäck

Gunnel Margareta Stenbäck (21. syyskuuta 1914 Lumparland – 30. marraskuuta 2024 Helsinki) oli pitkäikäinen suomalainen ja tiettävästi ennen kuolemaansa vanhin elossa ollut suomalainen. Stenbäck valmistui ylioppilaaksi Kotkan ruotsalaisesta lyseosta vuonna 1933. Tämän jälkeen hän opiskeli Helsingin Diakonissalaitoksessa ja valmistui diakonissaksi vuonna 1943. Vuonna 1969 hän suoritti valtiotieteiden lisensiaatin tutkinnon. Hän työskenteli Rinnekodin ylihoitajattarena ja Diakonissalaitoksen johtajattarena ennen eläkkeelle jäämistään 1977.
Scunthorpe

Scunthorpe on kaupunki Lincolnshiren kreivikunnassa North Lincolnshiren kaupunkipiirissä Englannissa. Vuonna 2011 kaupungissa oli asukasta. Kaupunki on Yhdistyneen kuningaskunnan suurin teräksenjalostuskeskus. Kaupungin mukaan on nimetty Scunthorpe-ongelma, joka syntyy silloin, kun kirosanoja sensuroiva ohjelma sensuroi viattoman sanan, joka sisältää kirosanan kirjaimet peräkkäin – Scunthorpen nimi kun sisältää englanninkielisen kirosanan "cunt". Jalkapalloseura Scunthorpe United FC on kotoisin Scunthorpesta.
Kill This Love

Kill This Love on eteläkorealaisen Blackpink-yhtyeen kolmas EP, joka julkaistiin 5. huhtikuuta 2019. Päivää aiemmin julkaistiin samanniminen single ”Kill This Love”, jonka lisäksi levy koostuu kolmesta uudesta kappaleesta sekä vuoden 2018 ”Ddu-Du Ddu-Du” remiksistä.
Albumi on fyysisesti saatavana pinkkinä ja mustana versiona. EP:stä julkaistiin myöhemmin 11. syyskuuta japaninkielinen versio.
Atsoksibentseeni

Atsoksibentseeni (C12H10N2O) on aromaattisiin atsoksiyhdisteisiin kuuluva orgaaninen yhdiste. Yhdistettä voidaan käyttää muiden yhdisteiden valmistukseen.
Ominaisuudet, valmistus ja käyttö.
Huoneenlämpötilassa atsoksibentseeni on kellertävää kiteistä ainetta. Yhdisteellä on cis- ja trans-isomeerit. Atsoksibentseeni on veteen liukenematonta, mutta liukenee esimerkiksi alkoholeihin, dietyylieetteriin ja hiilivetyihin. Atsoksibentseeni toisiintuu valon vaikutuksesta o-hydroksiatsobentseeniksi.
Atsoksibentseeniä valmistetaan pelkistämällä nitrobentseeniä glukoosilla tai emäksiseksi tehdyllä metanolilla. Reaktiossa muodostuu ensin nitrosobentseeniä ja fenyylihydroksyyliamiinia, jotka reagoivat atsoksibentseeniksi. Reaktiossa syntyy useita sivutuotteita. Toinen tapa on hapettaa aniliinia vetyperoksidilla titaanidioksidin toimiessa katalyyttinä.
Atsoksibentseeniä käytetään muun muassa värien valmistamiseen. Halogenointi-, tai sulfonointireaktiot muodostavat atsobentseenijohdannaisia. Reaktio α-oksokarboksyylihappojen kanssa ja muodostuvan tuotteen syklisointi tuottaa fenyyli-indatsolirakenteisia yhdisteitä.
Miki (etunimi)

Miki on miehen, joskus naisenkin etunimi. Se on Mikon ja Mikan ohella yksi Mikael-nimen monista lyhentyneistä muodoista. 
Miki on käytössä myös Japanissa naisen nimenä. Siellä se on muodostettu sanoista mi (美) ja ki (紀), joista edellinen merkitsee "kaunista", jälkimmäinen aikakirjaa.
Suomessa oli muutamia Miki-nimisiä henkilöitä jo 1800-luvulla, mutta nimi on alkanut yleistyä vasta 1900-luvun loppupuolella. Syyskuuhun 2023 mennessä se oli annettu noin 700 miehelle ja noin 60–80 naiselle. Vuodesta 2025 lähtien Mikin nimipäivä on 29. syyskuuta, Mikaelin päivänä.
Miki esiintyy myös sukunimenä.
Shrivenham

Shrivenham on kylä Oxfordshiressa Englannissa. Kylän asukasluku oli 5 351 ja sen alueen pinta ala on 4,091 km2 ja asukastiheys vuonna 2021 oli 1 308 as./km2. Asukasmäärän ennustettiin kasvavan. Shrivenham kuului hallinnollisesti aiemmin Berkshiren alaisuuteen, mutta liitettiin 1974 Vale Of White Horsen hallintopiiriin ("district"), joka puolestaan kuuluu hallinnollisesti Oxfordshiren kreivikuntaan ("county").. Paikkakunnan nimi voi olla myös muodossa Shrivenham/Watchfield.
Ferdinand (täsmennyssivu)

Ferdinand voi tarkoittaa ainakin seuraavia:
Alex Ramula

Alex Ramula (s. 17. tammikuuta 2005) on suomalainen jalkapalloilija, joka edustaa Ykkösessä pelaavaa Klubi 04:ää. Pelipaikaltaan hän on maalivahti.
Ramula on Leppävaaran Pallon (LePa) kasvatti. LePasta hän siirtyi FC Espooseen vuonna 2016, kunnes siirtyi HJK:hon vuonna 2020. Veikkausliiga-debyyttinsä Ramula teki 18-vuotiaana heinäkuussa 2023, kun hän pääsi kentälle SJK-HJK-ottelussa maalivahti Dejan Ilievin loukkaannuttua. Hän voitti HJK:ssa Suomen mestaruuden kauden päätteeksi.
Ramula on pelannut seitsemän maaottelua Suomen alle 17-vuotiaiden ja alle 18-vuotiaiden maajoukkueissa.
Lyypekin rauha

Lyypekin rauha solmittiin 12. toukokuuta 1629 Tanskan ja Katolisen liigan välillä. Se lopetti Tanskan osallistumisen kolmikymmenvuotiseen sotaan, johon se oli liittynyt vuonna 1625. Vastineeksi Tanska sai takaisin saksalaisten miehittämät alueet Jyllannissa. Tanska onnistui saamaan itselleen edulliset rauhanehdot voimakkaan laivastonsa ansiosta sekä antamalla vihollisen ymmärtää, että voisi solmia liiton Ruotsin kanssa.
Reham Yacoub

Reham Yacoub (; 1991–2020) oli irakilainen lääkäri, feministi ja ihmisoikeusaktivisti. Hän otti protesteissaan esiin naisasioiden ohella myös kotikaupunkinsa Basran rapautuneen infrastruktuurin sekä koko Irakia vaivaavan korruption ja nuorisotyöttömyyden. Taustaltaan Yacoub oli tyypillinen protestoija, ylempää keskiluokkaa, koulutettu nainen ja hyvässä ammatissa.
Yacoub oli kotikaupungissaan Basrassa tunnettu henkilö, joka oli vuodesta 2018 alkaen protestoinut Irakin hallituksen ihmisoikeusloukkauksia vastaan. Tunnettuvuutta hän oli saanut muun muassa omistamansa kuntosalin avulla ja järjestämänsä kävelymaratonin johdosta. Hänen henkeään oli uhattu protestien alusta alkaen.
Uhkausten jälkeen Yacoub vetäytyi protestien johtamisesta, muun muassa siksi, että häntä syytettiin Yhdysvaltain agentiksi ja kaaoksen aiheuttajaksi. Hän oli niissä kuitenkin edelleen mukana rivijäsenenä. 
Yacoub oli autoajelulla 19. elokuuta 2020 kolmen muun naisen kanssa, kun viereen ajoi moottoripyörä, josta avattiin autoon tuli. Yacoub kuoli, ja kolme muuta naista haavoittuivat. Yacoubin murha oli jo kolmas samalla viikolla tapahtunut aktivistin murha Irakissa. Maan pääministeri Mustafa Al-Kadhimi erotti tapauksen johdosta Basran poliisipäällikön ja turvallisuusviranomaisten johtajan ja määräsi laajan tutkinnan.
Murhan motiiviksi on epäilty sitä, että Yacoubin kaltaiset nuoret naiset ovat uhka Iranin tukemille aseellisille ryhmittymille, jotka kontrolloivat monia Irakin osia. Viestinä oli, että protestoijat päätyvät tappolistalle. Yacoubista on kuolemansa jälkeen tullut monille marttyyri ja esimerkki. Häntä pidetään esimerkkinä omistautumisesta, rakkaudesta ja moraalista.
Prime (juoma)

Prime (tyyliteltynä PRIME) on kahden tubettajan, yhdysvaltalaisen Logan Paulin ja brittiläisen KSI:n kehittämä nesteytysjuoma. Juoma julkaistiin ensimmäisen kerran vuonna 2022, mutta aluksi sitä sai vain rajoitetusti. Myöhemmin sarjaan lisättiin myös energiajuomat. Itä-Suomen yliopiston ravitsemustieteen dosentti Maria Lankinen arvosteli juoman sisältävän aminohappoja ja hiilihydraatteja liian vähän sekä vitamiineja liiallisesti. Hänen mukaansa monet halvemmat nesteytysjuomat toimivat paremmin. 
Suosio ja hinta.
Juoma nousi maailmalla supersuosioon, kun sitä markkinoitiin muun muassa lyhytvideopalvelu Tiktokissa. Aluksi juoman hinta vaihteli 15–17 euron välillä pullolta, mutta suoran maahantuonnin alettua Suomeen hinta laski. Suomessa juoman ollessa kalleimmillaan, Britanniassa sen hinta oli samoihin aikoihin noin neljä euroa. Suomalainen maahantuoja arveli valmistajan panttaavan tuotetta pitääkseen hinnat keinotekoisesti korkealla.
Anagnóstis

Anagnóstis () on pieni Kreikan saari, joka kuuluu Argo-Saronisiin saariin ja tarkemmin Diapória Nisiá -saariin, ja sijaitsee Saroninlahdessa luoteeseen Aíginan ja Ypsilín saarista. Saaren pinta-ala on noin 0,005 neliökilometriä ja se on asumaton. Hallinnollisesti Anagnóstis kuuluu Aíginan kuntaan, Saarten alueyksikköön ja Attikan alueeseen.
Pentánisa

Pentánisa () voi viitata seuraaviin saariin Kreikassa:
Halvor Floden

Halvor Floden (22. heinäkuuta 1884 Trysil – 3. joulukuuta 1956 Elverum) oli norjalainen opettaja ja lasten- ja nuortenkirjailija. Lisäksi hän kirjoitti joitakin runokokoelmia, romaaneja ja näytelmiä. Flodenin tuotantoa on käännetty useille kielille.
Kéfalos (saari)

Kéfalos () on pieni Kreikan saari, joka sijaitsee Amvrakikóslahdessa. Saaren pinta-ala on noin 0,04 neliökilometriä ja se on asumaton. Hallinnollisesti Kéfalos kuuluu Áktio-Vónitsan kuntaan, Aitolia-Akarnanian alueyksikköön ja Länsi-Kreikan alueeseen.
Saarella on ollut asutusta roomalaisella kaudella, ja siellä on jäänteitä taloista. Raunioita on myös meressä erityisesti saaren luoteispuolella.
Koukoumítsa

Koukoumítsa (, myös "Koukouvítsa", Κουκουβίτσα) on pieni Kreikan saari, joka sijaitsee Amvrakikóslahden etelärannalla hieman koilliseen Vónitsan kaupungista. Saaren pinta-ala on noin 0,04 neliökilometriä ja se on asumaton. Hallinnollisesti Koukoumítsa kuuluu Áktio-Vónitsan kuntaan, Aitolia-Akarnanian alueyksikköön ja Länsi-Kreikan alueeseen. Saarella on Pyhälle Nektariokselle ("Ágios Nektários") omistettu kirkko, ja se on yhdistetty mantereeseen pengersillalla.
Kourmouloúdes

Kourmouloúdes () eli Benísis (Μπενίσης) on kahden pienen Kreikan saaren ryhmä, joka kuuluu Argo-Saronisiin saariin ja tarkemmin Diapória Nisiá -saariin, ja sijaitsee Aíginan luoteispuolella länteen Ypsilín saaresta. Saaret ovat asumattomia. Hallinnollisesti Kourmouloúdesin saaret kuuluvat Aíginan kuntaan, Saarten alueyksikköön ja Attikan alueeseen.
Saaret.
Saariparin saaret ovat:
Moládi

Moládi (, myös "Moláthi", Μολάθι) on pieni Kreikan saari, joka kuuluu Argo-Saronisiin saariin ja tarkemmin Diapória Nisiá -saariin, ja sijaitsee Saroninlahdessa luoteeseen Aíginan saaresta, muiden Diapória Nisiá -saarten keskellä. Saaren pinta-ala on noin 0,005 neliökilometriä ja se on asumaton. Hallinnollisesti Moládi kuuluu Aíginan kuntaan, Saarten alueyksikköön ja Attikan alueeseen.
Šimon Jurovský

Šimon Jurovský (vuoteen 1936 "Weiss-Nägel"; 8. helmikuuta 1912 Uľanka pri Banskej Bystrici – 8. marraskuuta 1963 Praha) oli slovakialainen säveltäjä.
Jurovský opiskeli vuosina 1928–1931 Banská Bystrican opettajainstituutissa. Vuosina 1931–1936 hän sai Bratislavan musiikki- ja teatteriakatemiassa sävellysopetusta Alexander Moyzesilta sekä opetusta orkesterinjohdossa Josef Vincourekilta. Vuonna 1939 hän täydensi sävellysopintojaan Joseph Marxin johdolla Wienin musiikki- ja teatteriyliopistossa. Jurovský työskenteli vuosina 1939–1942 Bratislavan opettajattarien kuoron ja vuosina 1945–1947 Bratislavan työväenkuoron johtajana. Hän loi uran myös radiossa ja työskenteli siellä muun muassa musiikkijohtajana (1942) sekä musiikin laitoksen päällikkönä (1948–1951). Vuosina 1951–1955 Jurovský johti opetusministeriön musiikin laitosta.
Jurovský oli vuosina 1955–1956 SĽUK-kokoonpanon johtaja. Vuodesta 1956 hän toimi Slovakian kansallisteatterin oopperan taiteellisena johtajana. Jurovskýn teoksiin kuuluu vuosina 1956–1960 sävelletty baletti "Rytierska balada". Hänen muun tuotantonsa joukossa on kaksi sinfoniaa ja muuta orkesterimusiikkia, kamarimusiikkia, pianoteoksia sekä vokaalimusiikkia. Jurovský sävelsi myös musiikin lukuisiin elokuviin ja lyhytelokuviin.
Söderström (kustantajasuku)

Söderström on suomalainen kustantajasuku ja kustannusyhtiö WSOY:n perustaja. Suku on lähtöisin Södermanlandista Ruotsista. 
Suvun jäseniin kuuluvat:
Nové Zámkyn rautatieasema

Nové Zámkyn rautatieasema () on rautatieasema Slovakian Nové Zámkyn kaupungissa. Asema on yksi maansa keskeisimmistä ja kuuluu osana Slovakian tasavallan rautateiden (ŽSR) yhteensä 292:n rautatieaseman (2022) palveluverkostoon.
Nové Zámky on risteysasemapaikkakunta Bratislavasta itäkaakkoon suuntautuvan Bratislava - Štúrovo - Szob (Unkari) radan (130) varrella. Rata Nové Zámky - Prievidza (140) suuntautuu pohjoiseen ja Nové Zámky - Zvolen -rata (150) vie puolestaan kaupungista koilliseen. Etelään Unkariin johtaa Nové Zámky - Komárno - Komárom (Unkari) -rata (135) ja pohjoiskoilliseen Nové Zámky - Zlaté Moravce -rata (151).
Kaupungin linja-autoasema sijaitsee 350 metriä rautatieasemalta lounaaseen.
&lt;br clear=left&gt;
Enebakkin kirkko

Enebakkin kirkko () on keskiaikainen kivikirkko Enebakkin kunnassa Norjassa. Sen rakentaminen aloitettiin todennäköisesti 1200-luvulla, ja sitä laajennettiin 1520-luvulla. Alttarimaalaus, saarnastuoli ja penkit ovat 1600-luvulta.
Innlandetin yliopisto

Innlandetin yliopisto (, INN) on Norjan Innlandetissa toimiva valtiollinen yliopisto, joka perustettiin vuonna 2017 yhdistämällä Lillehammerin ja Hedmarkin korkeakoulut. Sen hallinto sijaitsee Elverumissa ja Lillehammerissa, lisäksi sillä on useita muita kampuksia. Innlandetin yliopistossa on viisi tiedekuntaa sekä elokuva-akatemia. 
Innlandetin yliopisto oli aiemmin nimeltään Innlandetin korkeakoulu. Se haki vuonna yliopiston asemaa ensimmäisen kerran pian perustamisensa jälkeen 2018, mutta ei tuolloin saanut sitä. Vuonna 2024 sille myönnettiin yliopistostatus.
Ragnhild Butenschøn

Ragnhild Butenschøn (21. syyskuuta 1912 Kristiania – 3. syyskuuta 1992 Enebakk) oli norjalainen kuvanveistäjä. Hän aloitti opinnot Valtion käsityö- ja taideteollisuuskoulussa vuonna 1933, siirtyi seuraavana vuonna Budapestiin ja palasi vuonna 1936 kotimaahansa, jossa hän opiskeli Wilhelm Rasmussenin johdolla Valtion taideakatemiassa. Butenschøn teki urallaan muun muassa kirkkotaidetta, rintakuvia sekä keulakuvia.
Kirkebygda

Kirkebygda on taajama Enebakkin kunnassa Akershusin läänissä Norjassa. Se on kuntansa hallinnollinen keskus ja nimensä mukaisesti muodostunut Enebakkin kirkon ympärille. Taajaman pinta-ala on 0,6 neliökilometriä ja asukasluku 596 vuonna 2022.
Kaarlo Vahevaara

Kaarlo Erkki Vahevaara (22. heinäkuuta 1932 Vaasa – 16. joulukuuta 2017 Helsinki) oli suomalainen yritysjohtaja, joka on saanut kauppaneuvoksen arvonimen.
Vahevaaran vanhemmat olivat vahtimestari Kaarlo Samuel Vahevaara ja kirjeenvaihtaja Ester (Essi) Westerlund. Hän avioitui ensin 1954 Hjördis Irene Lindroosin kanssa ja sittemmin Liisa Helena Koskisen kanssa. Vahevaara tuli ylioppilaaksi Vaasan lyseosta 1952 ja opiskeli Helsingin yliopiston matemaattis-luonnontieteellisellä osastolla. Hän sai myös sekä farmasian että liikkeenjohdon koulutusta. Vahevaara oli Keskon palveluksessa, Maatalouden tutkimuskeskuksen laborantti 1960–1962, Suomen UCB Oy:n lääke-esittelijä 1962–1964 ja kenttäpäällikkö 1964–1966 ja Oy Hoechst Fennica Ab:n lääke-esittelijä 1966–1968, tiedotuspäällikkö 1968–1977, osastonjohtaja 1978–1979, pääosastonjohtaja 1980–1981, varatoimitusjohtaja 1981–1990 ja toimitusjohtaja 1990–1994. Vahevaara toimi myös yhtiön hallituksen jäsenenä ja toimitusjohtajan tehtävät jätettyään hallituksen puheenjohtajana. Hänellä oli lisäksi useita lääke- ja kemikaalialan luottamus- ja asiantuntijatehtäviä. Kauppaneuvoksen arvonimen Vahevaara sai 1992.
Vahevaara oli vuoden 1995 eduskuntavaaleissa ehdolla Helsingissä RKP:n vaaliliiton sitoutumattomana ehdokkaana. Vahevaara kuoli vuonna 2017 ja hänet on haudattu Vantaalla Helsingin pitäjän kirkon hautausmaalle.
Vahevaara

Vahevaara on sukunimi, joka on muun muassa seuraavilla suomalaisilla henkilöillä:
Pyhän Ristin kirkko (Bergen)

Pyhän Ristin kirkko () on Bergenin keskustassa sijaitseva keskiaikainen kivikirkko. Se rakennettiin alun perin 1100-luvulla yksinkertaiseksi pitkäkirkoksi, mutta laajennettiin 1620-luvulla ristikirkoksi. Samalla rakennettiin kirkon torni. Kirkko on historian saatossa palanut seitsemän kertaa, viimeksi vuonna 1702.
Luettelo Slovakian kansallispuistoista

Slovakiassa on yhdeksän kansallispuistoa.
Slovakia Ring

Automotodróm Slovakia Ring on moottorirata Slovakiassa. Radan rakennustyöt aloitettiin vuonna 2008 ja se avattiin syyskuussa 2009.
Radan 4b variantilla on FIA:n toiseksi korkein luokitus sekä FIM:n ratalisenssi. Radalla järjestetään ammattisarjojen lisäksi valmennuksia ja ajo-opetusta. Radan on suunnitellut itävaltalainen arkkitehti Hans Roth ja se on ainoa kansainvälisen tason moottorirata Slovakiassa.
Radalla on ajettu muun muassa kansainvälisen autoliiton alaisia WTCC- ja WTCR-sarjoja. Muita radalla ajettuja sarjoja ovat olleet muun muassa GT World Challenge Europe, FIA GT1 World Championship, ratamoottoripyöräilyn kestävyysajot sekä drifting-kilpailuja. Radalla on käytössä kuusi varianttia, joista 4. varianttia käytetään pääasiassa kilpailukäytössä.
Ensimmäinen kansainvälinen kilpailu järjestettiin vuonna 2011. Radan 4 ja 4b varianttien ero on šikaani radan 9. ja 10. kymmennen mutka välissä. Muutos vadittiin, että 4b variantti sai korkeamman FIA-luokituksen. 4b varianttia ei ole käytetty kilpailuissa, sillä radalla järjestetyt kilpailut eivät ole vaatineet 2-luokitusta.
Eetu Heikkilä

Eetu Heikkilä (s. 21. lokakuuta 2003 Haapavesi) on suomalainen jääkiekkopuolustaja, joka edustaa Mestis-joukkue KeuPa HT:tä.
Ura.
Heikkilä on Haapaveden Urheilijoiden kasvatti. Hän siirtyi juniorina sittemmin Ylivieskan Jääkarhuihin, jonka C-nuorten varakapteenina Heikkilä toimi kaudella 2018–2019. Kaudeksi 2019–2020 hän siirtyi Vaasan Sportin B-nuoriin. Kaudella 2022–2023 Heikkilä nousi seuran U20-joukkueen varakapteeniksi. Hän oli joukkueen tehokkain puolustaja tehoilla 3+20=23.
Kesällä 2023 Heikkilä nousi Sportin SM-liigarinkiin. Hän sai tililleen ensimmäisen liigaottelunsa kauden 2023–2024 seitsemännellä kierroksella 29. syyskuuta 2023 vieraissa Pelicansia vastaan. Heikkilä merkittiin Sportin seitsemänneksi puolustajaksi. Hän jäi kuitenkin ilman peliaikaa. Heikkilä sai ensimmäiset jääaikansa SM-liigassa 26. tammikuuta 2024 JYPiä vastaan. Hänet merkittiin Sportin kolmospuolustajapariin lainapelaaja Onni Korkan viereen. Heikkilä sai ottelussa jääaikaa 11.17 minuuttia ja hänelle merkittiin teholukema –1. Kaikkiaan Heikkilä sai SM-liigassa kauden aikana tililleen seitsemän runkosarjaottelua ilman tehopisteitä. Hän pelasi kauden aikana myös yhden ottelun lainalla Mestis-joukkue Kokkolan Hermeksessä tehden siinä kaksi syöttöpistettä.
Kaudeksi 2024–2025 Heikkilä siirtyi vuoden mittaisella sopimuksella Hermeksen Mestis-joukkueeseen. Hän pelasi sarjassa varsinaisen tulokaskautensa aikana 47 runkosarjaottelua tehden kahdeksan syöttöpistettä ja kolme pudotuspeliottelua ilman tehopisteitä. Kaudeksi 2025–2026 Heikkilä siirtyi jatkamaan Mestis-pelejään vuoden mittaisella sopimuksella KeuPa HT:hen.
Muuta.
Heikkilän isoveli Juuso pelaa hyökkääjänä SM-liigajoukkue Saimaan Pallossa.
Heckler &amp; Koch HK416

Heckler &amp; Koch HK416 on saksalaisen Heckler &amp; Kochin valmistama rynnäkkökivääri, joka käyttää 5,56×45 mm NATO -patruunaa. 
Ase on perusteeltaan AR-15-, erityisesti M4, -tyyppinen, mutta se käyttää HK:n G36 -kiväärin tyyppistä lyhyen kaasumännän toimintaperiaatetta suorakaasuisen sijaan. Aseesta on hieman toisistaan eroavia versioita, kuten karbiinibersio, myöhemmin paranneltuja malleja ja siviilimalleja. Aseen pohjalta on suunniteltu 7,62×51 mm NATO -kaliiperinen HK417.
Käyttö.
HK416 suunniteltiin Yhdysvaltain erikoisjoukkojen tarpeisiin. Se on käytössä useissa maissa ja sitä on käytetty taisteluissa esimerkiksi Lähi-idässä. Mm. Yhdysvaltain merijalkaväki (nimellä M27 Infantry Automatic Rifle), Saksan Bundeswehr ja Norjan puolustusvoimat käyttävät asetta. Ranska korvaa FAMASit sillä. On sanottu, että Yhdysvaltojen Navy Seals -erikoisjoukkojen Seal Team Six:n jäsenet ampuivat Osama bin Ladenin HK416:lla.
Dansk Melodi Grand Prix 2019

Dansk Melodi Grand Prix 2019 oli Tanskassa järjestetty laulukilpailu, jossa valittiin Tanskan edustaja Eurovision laulukilpailuun 2019. Kilpailu pidettiin avoimena sävellykilpailuna. Lähetetyistä ehdotuksista valittiin kymmenen finalistia, jotka julkaistiin 31. tammikuuta.
Finaali pidettiin 23. helmikuuta Jyske Bank Boxen -areenalla Herningissä. Voittajan valitsivat kaksikierroksisessa äänestyksessä yhdessä katsojat tekstiviesti- ja mobiilisovellusäänestyksellä ja faniraati. Ensimmäisellä kierroksella valittiin kolme kappaletta superfinaaliin, jossa voittaja valittiin. Kilpailun voitti Leonora kappaleella "Love is Forever". Fiinaalia seurasi 1 297 000 katsojaa.
Luettelo Taylor Swiftin konserttikiertueista

Tämä on luettelo Taylor Swiftin konserttikiertueista. Yhdysvaltalainen laulaja-lauluntekijä Taylor Swift on pitänyt kuusi konserttikiertuetta pääesiintyjänä. Hänen ensimmäinen merkittävä kiertueensa oli "Fearless Tour" vuosina 2009–2010. Viimeisin kiertue oli "The Eras Tour" vuosina 2023–2024. Siitä tuli kaikkien aikojen tuottoisin konserttikiertue.
Lisäksi Swiftillä on ollut useita yksittäisiä konsertteja ja festivaaliesiintymisiä. Uransa alkupuolella Swift esiintyi lämmittelijänä muun muassa Tim McGraw’n ja George Straitin konserteissa. Swift on julkaissut useita konsertteja videoina DVD:llä ja suoratoistopalveluissa. 
Swiftin vuoden 2020 kiertue "Lover Fest" peruttiin koronaviruspandemian takia. Kiertueen piti tapahtua Yhdysvalloissa, Brasiliassa ja Euroopassa kesällä 2020.
Oskari Hult

Oskari Emil Hult (s. 22. tammikuuta 2004 Vantaa) on suomalainen jääkiekkoilija, joka edustaa SM-liigajoukkue Vaasan Sportia. Hän on pelipaikaltaan vasen laitahyökkääjä.
Ura.
Seuraura.
Hult aloitti jääkiekkoilun omien sanojensa mukaan seitsemänvuotiaana. Hän aloitti ensin puolustajana, mutta siirtyi juniorina myöhemmin hyökkääjän pelipaikalle. Hult on Etelä-Vantaan Urheilijoiden kasvatti. Hän siirtyi juniorina sittemmin Kiekko-Vantaaseen. Hult oli kaudella 2018–2019 C-nuorten SM-karsinnoissa joukkueensa paras maalintekijä 18 osumallaan. Kaudeksi 2019–2020 hän siirtyi Jokereiden C-nuoriin. Hult oli C-nuorten SM-karsinnoissa joukkueen paras pistemies, maalintekijä ja syöttäjä tehoilla 18+20=38. Kaudella 2021–2022 hän voitti seitsemällä osumallaan U18 SM-sarjan pudotuspelien maalipörssin. Hult voitti kauden päätteeksi hopeaa ja hänet valittiin sarjan toiseen tähdistökentälliseen. Kauden 2022–2023 päätteeksi Hult voitti U20 SM-hopeaa.
Kesällä 2023 Hult liittyi Vaasan Sportin SM-liigarinkiin. Elokuussa hän teki seuran kanssa 2+1-vuotisen liigasopimuksen. Hult aloitti kautensa seuran U20-joukkueessa. Hänet valittiin U20 SM-sarjan lokakuun kuukauden pelaajaksi. Hult jakoi tehoilla 15+19=34 Sportin sisäisen maalipörssin toisen sijan Matti Härmän kanssa edellään Marijus Dumčius sekä sijoittui sisäisessä pistepörssissä kolmanneksi. Hän teki liigadebyyttinsä kauden 2023–2024 viidennellä kierroksella 23. syyskuuta 2023 vieraissa SaiPaa vastaan. Hult merkittiin Sportin kakkosketjun vasempaan laitaan Johan Sundströmin ja Sebastian Stålbergin viereen. Hän sai ottelussa jääaikaa 9.31 minuuttia ja Hultille merkittiin teholukema –1. Liigauransa avausmaalin hän teki toisessa ottelussaan 2. marraskuuta 2023 vieraissa ylivoimalla JYPiä vastaan. Kaikkiaan Hult pelasi kauden aikana SM-liigassa 26 runkosarjaottelua tehopistein 2+3=5.
Kaudella 2024–2025 Hult pelasi SM-liigassa 17 runkosarjaottelua tehden yhden yhden maalin. Suurimman osan kaudestaan hän pelasi kuitenkin Sportin U20-joukkueessa, jonka sisäisen piste- ja maalipörssin Hult voitti tehtyään 32 runkosarjaottelussa tehot 22+21=43. Hän jakoi koko U20 SM-sarjan maalipörssin neljännen sijan Kärppien Benjamin Pietilän ja Samuel Jungin kanssa sekä HIFK:n Rasmus Hokkasen kanssa. Hult jakoi myös pistepörssin 11. sijan viiden muun pelaajan kanssa. Hän voitti myös Sportin sisäisen tehotilaston lukemalla +19. Hult valittiin U20 SM-sarjan marraskuun kuukauden pelaajaksi. Huhtikuussa 2025 Sport käytti hänen sopimuksessaan olleen option ja teki vuoden mittaisen jatkosopimuksen Hultin kanssa.
Maajoukkueura.
Hult on pelannut seitsemän nuorten ja neljä poikien maaottelua.
Muuta.
Hult valmistui ylioppilaaksi Pohjois-Haagan yhteiskoulun lukiosta keväällä 2024. Hänen pikkuveljensä Oliver Hult pelaa hyökkääjänä Sportin U20-joukkueessa.
Ilmari Helaniemi

Niilo Ilmari Helaniemi, sukunimi aik. "Helenius" (28. lokakuuta 1895 Rauma – 25. syyskuuta 1938 Vihti) oli suomalainen vakuutusjohtaja ja Liikkeenharjoittajain Keskinäisen Vakuutusyhtiön toimitusjohtaja.
Ilmari Helaniemi pääsi ylioppilaaksi 1914. Hän opiskeli Suomessa ja ulkomailla lakia ja kaupallisia aineita ja suoritti kirjanpito- ja tilintarkastajatutkinnot.
Helaniemi toimi kaupunginvoutina Tampereella 1917, poliisimestarina Raumalla 1918 ja meriväen intendentuurin rahastonhoitajana 1918–1919. Hän toimi sitten puolustusministeriössä ylireviisorina ja toimistopäällikkönä 1919–1926 ja toimi samalla Kadettikoulun ja Merikadettikoulun käytännöllisen sotalaitosopin, taloudenhoidon ja kirjanpidon opettajana sekä oli myös asiantuntijana ja sihteerinä useissa puolustusministeriön komiteoissa. Vuonna 1923 Helaniemi perusti Kustannus Oy Suomen Sotilaan.
Helaniemi oli 1926–1929 Suomen Eläinvakuutusyhdistyksen kamreerina ja myöhemmin apulaisjohtajana. Liikkeenharjoittajain Vakuutusyhtiön toimitusjohtajana hän oli vuodesta 1929 alkaen. Helaniemi oli myös Liikkeenharjoittajain Vakuutusyhtiön ja Suomen Eläinvakuutusyhdistyksen johtokuntien jäsenenä. Lisäksi hän oli Suomen Raviurheilun Ystävien ja Suomen Laivastoliitton johtokunnan jäsenenä, Helsingin Kauppaseurassa tilintarkastajana ja takaajana sekä useissa liikeyrityksissä johtokunnan jäsenenä tai tilintarkastajana.
Ilmari Helaniemi kuoli 42-vuotiaana sydänkohtaukseen kesähuvilallaan Vihdissä syyskuussa 1938. Hänen poikansa oli suurlähettiläs Ensio Helaniemi.
Tatravuorten kansallispuisto

Tatravuorten kansallispuisto ("Tatranský národný park") on luonnonsuojelualue Tatravuorilla Slovakiassa. Vuonna 1949 perustettu puisto on Slovakian vanhin kansallispuisto. Se sijaitsee Puolan vastaisella rajalla, ja rajan toiselle puolelle perustettiin myös kansallispuisto viisi vuotta myöhemmin. Nämä kaksi puistoa muodostavat yhdessä Unescon biosfäärisuojelukohteen vuodesta 1993.
Puistossa on vuoristokasvillisuutta ja harvinaisia eläinlajeja kuten kotkia ja karhuja. Sen tunnuseläin on gemssi, jonka populaatio on elänyt täällä eristyksissä Alpeilla ja muissa vuoristoissa elävistä gemssikannoista jääkaudesta alkaen. Jäljellä on enää noin tuhat yksilöä.
Matala-Tatran kansallispuisto

Matala-Tatran kansallispuisto ("Národný park Nízke Tatry") on luonnonsuojelualue Matala-Tatran vuoristossa Slovakian keskiosassa. Vuonna 1978 perustettu puisto on Slovakian laajin kansallispuisto. Sille ovat tunnusomaisia pitkät laaksot ja rotkot, jyrkät kalliot ja mäntymetsät ja vuoristoniityt.
Volvic

Volvic on kunta Ranskassa Puy-de-Dômen departementissa Auvergne-Rhône-Alpesin alueella. Se sijaitsee noin 14 kilometriä Clermont-Ferrandin kaupungista pohjoiseen. Kunta sijaitsee Parc Naturel Régional des volcans d’Auvergnen luonnonpuiston alueella.
Kunnan maisemaa hallitsee keskiaikainen linna Château de Tournoël. Linnan paikalla on ollut varustuksia jo 1000-luvulla. Auvergne kreivit rakennuttivat 1200-luvulla linnaan päätornin ja 1300-luvulla linnaan lisättiin pyöreä puolustustorni. 1400-luvun puolivälissä Antoine de la Rochen aloitteesta linnaan tehtiin goottilaisia koristelutöitä sekä Pyhän Annan kappeli. Linna hylättiin 1800-luvulla. Tämän jälkeen se toimi kivilouhoksena, ja kaikki Volvic-kivestä tehdyt lattialaatat varastettiin. Lisäksi vuonna 1840 myrsky lennätti pois osan linnan katosta. Vuodesta 1920 lähtien linnan omistanut Chabrolin suku on ylläpitänyt linnaa. Aluksi he palkkasivat linnaan vartijan, joka esti kivien varastamisen. Vuonna 2000 alkoi laajamittainen linnan entisöimistyö. Nykyisin linnaan on mahdollista päästä tutustumaan.
Volvicissa on 1700-luvulla italialaisten huviloiden malliin rakennettu uusklassinen Château de Bosredon. Talossa on nykyään taidemuseo Musée Sahut, joka on erikoistunut teoksiin, jotka ovat tehty paikallisesta Volvic-kivestä.
Kunnan yrityksiä on luonnollista kivennäisvettä pullottava Volvic. Volvicin kivennäisvesi perustuu paikalla 13 500 vuotta sitten tapahtuneeseen tulivuorenpurkaukseen, joka muodosti useita kivikerroksia. Kivikerrokset ovat luonnonsuodatin, jonka läpi vesi virtasi hitaasti. Yritys kuuluu Danonen elintarviketeollisuusyritykseen.
Slovakian kansallisteatteri

Slovakian kansallisteatteri on perustettu vuonna 1920. Teatteri sijaitsee Bratislavassa. Siellä esitetään näytelmiä, oopperaa ja balettia.
Kansallisteatteri jakautuu kahteen rakennukseen. Vanha Ferdinand Fellnerin and Hermann Helmerin suunnittelema rakennus on valmistunut vuonna 1886. Uusi rakennus avattiin vuonna 2007, ja sen ovat suunnitelleet Martin Kusý, Pavol Paňák ja Peter Bauer.
Orcines

Orcines on kunta Ranskassa Puy-de-Dômen departementissa Auvergne-Rhône-Alpesin alueella. Se sijaitsee noin yhdeksän kilometriä Clermont-Ferrandin kaupungista pohjoiseen.
Kunnan alueella sijaitsee Ranskan keskiylänköön kuuluva vuori Puy de Dôme. Vuori kuuluu Chaîne des Puys -tulivuoriketjuun, ja sen huippu kohoaa 1 465 metriin.
Zvolenin rautatieasema

Zvolenin rautatieasema, täsmällisemmin Zvolenin matkustajaliikenteen rautatieasema (, eli "Zvolen osobná stanica", lyhennys Zvolen os.st.), tai Zvolenin päärautatieasema, on rautatieasema Slovakian Zvolenin kaupungissa. Asema on yksi maansa keskeisimmistä ja kuuluu osana Slovakian tasavallan rautateiden (ŽSR) yhteensä 292:n rautatieaseman (2022) palveluverkostoon.
Zvolen on risteysasemapaikkakunta Slovakian keskivaiheilla, Banská Bystrican aluella. Zvolenin päärautatieasema muodostaa risteyspisteen lounaasta saapuvan Nové Zámky - Zvolen os. st. -radan (150), itään vievän Zvolen os. st. - Košice -radan (160) ja pohjoiseen, Žilinasuuntaan johtavan Vrútky - Zvolen -radan (170) välille. Lisäksi Zvolenista lähtee rata etelälounaaseen (153) ja luoteeseen (171).
Zvolenin linja-autoasema sijaitsee rautatieaseman läheisyysessä, asemalle saapuvan kadun toisella puolella, 100 metriä rautatieasemalta pohjoiseen.
Minna Ottavainen

Minna Ottavainen (s. 1970) on suomalainen televisio- ja radiojuontaja.
Ottavainen aloitti juontajan uransa paikallisradioista. Hän tuli tunnetuksi televisio-ohjelmasta "Jyrki". Hän on juontanut televisiossa muitakin ohjelmia, kuten "Fashion TV:tä". 2000-luvun alkupuolella hän siirtyi radiojuontajaksi ja on radioon paluun jälkeen työskennellyt Radio Novassa ja Kasarissa.